Perussuomalaisten kansanedustajan Ano Turtiaisen tviitistä on tarkoitus kirjata maanantain aikana rikosilmoitus.

Kansanedustaja Ano Turtiainen (ps) nimitteli poliisipomoa viikonloppuna Twitterissä. Petteri Paalasmaa

Kansanedustaja Ano Turtiainen (ps) käytti lauantaina Twitterissä kovaa kieltä. Hän nimitti Helsingin poliisin ennalta estävän toiminnon johtajaa, ylikomisario Jari Taposta munattomaksi nillittäjäksi.

Ylikomisario Taponen oli julkaissut tviitin, jossa kommentoi sananvapauden rajoituksia. Tviitti kuuluu näin:

– Eikö mitään enää saa sanoa? Sananvapaus on keskeinen perusoikeus, joka ei kuitenkaan ole täysin rajoittamaton. Sanan kohteena olevilla ihmisillä on myös oikeutensa, joita yhteiskunta suojelee Henkilöitä tai henkilöryhmiä loukkaavat sanat eivät ansaitse sananvapauden suojaa, Taponen kirjoitti Twitterissä.

Kansanedustaja Turtiainen vastasi omalla tviitillään:

– Sananvapaus on vapaus sanoa mitä tahansa. Se on toinen juttu jos sanoilla syyllistyy johonkin rikokseen, esim uhkailuun tai vaikka rikokseen kehottamiseen. Mutta sinua tai kaltaistesi munatonta nillittäjäryhmää voi sanoin kuvailla ihan miksi vain. Turha uhriutua, Turtiainen kirjoitti.

Turtiainen tunnetaan myös entisenä raskaan sarjan voimanostajana. Tällä hetkellä hän toimii kansanedustajan työnsä lisäksi Juvan kunnanvaltuustossa.

”Provosoidun näköjään aika helposti ”

Iltalehti kysyi kansanedustaja Turtiaiselta hänen lauantaisesta tviitistään. Turtiainen vastasi kysymyksiin sähköpostitse.

Kansanedustaja Turtiainen, onko sinusta hyvän maun mukaista nimitellä ylikomisario Taposta munattomaksi nillittäjäksi?

– Ei ole, tällä ei ole mitään tekemistä hyvän maun kanssa. Provosoidun näköjään aika helposti, jos sananvapauttamme kohtaan hyökätään.

Mihin tarkalleen viittaat tviitissäsi mainitulla nillittäjäryhmällä?

– Viittaan niihin ihmisiin, jotka Taposen tapaan kyseenalaistavat sananvapauden ja niihin, jotka puolustavat Taposen poliittista taistelua toisinajattelijoiden hiljentämiseksi.

Millä perusteella ylikomisario Taposta voi mielestäsi sanoin kuvailla ihan miksi vain?

– Sananvapauden puitteissa voi kuvailla ihan miksi vain. Rikoslaki hoitaa sitten asian, jos sanat tai sanominen tulkitaan solvaukseksi ja kunnianloukkaukseksi.

**Miksi Taposeen ja hänen kaltaisikseen mainitsemiisi ihmisiin pätisivät eri säännöt kuin muihin ihmisiin?**

– Kaikkiin ihmisiin pätee täysin samat säännöt, oli sitten persu, Taponen, kommari tai mikä vaan, Turtiainen vastaa.

Rikosilmoitus aiotaan kirjata

Iltalehti tavoitti myös Turtiaisen tviitin kohteeksi joutuneen ylikomisario Taposen. Hän ei halunnut kommentoida tapausta. Taposen mukaan Turtiaisen tviitistä kirjataan maanantain aikana rikosilmoitus.

Iltalehti ei tavoittanut perussuomalaisten puheenjohtajaa Jussi Halla-ahoa kommentoimaan Turtiaisen Twitter-käytöstä.